Na temelju članka 15. stavka 2. i 3. Zakona o javnoj nabavi (NN 120/2016, 114/2022, 48/2026, u daljnjem tekstu: ZJN) i članka 30. Statuta Knjižnice i čitaonice Novigrad, Ravnatelj donosi


P R A V I L N I K
O  JEDNOSTAVNOJ  NABAVI ROBA,  USLUGA  I  RADOVA


PREDMET I SADRŽAJ PRAVILNIKA
Članak 1.
(1) Ovim se Pravilnikom o načinu provedbe jednostavne nabave (u daljnjem tekstu: Pravilnik) uređuju postupci jednostavne nabave roba, usluga i radova, koje će Knjižnica i čitaonica Novigrad (u daljnjem tekstu: Naručitelj) provoditi do vrijednosti pragova za primjenu javne nabave:
a) robe i usluga te provedbu projektnih natječaja procijenjene vrijednosti manje od 50.000,00 eura,
b) radova procijenjene vrijednosti manje od 100.000,00 eura. 

NAČELA NABAVE
Članak 2.
(1) Naručitelj je u primjeni ovoga Pravilnika u odnosu na sve gospodarske subjekte obvezan poštovati načelo slobode kretanja robe, načelo slobode poslovnog nastana i načelo slobode pružanja usluga te načela koja iz toga proizlaze, kao što su načelo tržišnog natjecanja, načelo jednakog tretmana, načelo zabrane diskriminacije, načelo uzajamnog priznavanja, načelo razmjernosti i načelo transparentnosti.
(2) Nabava ne smije biti osmišljena s namjerom izbjegavanja primjene ZJN-a ili izbjegavanja primjene pravila o jednostavnoj nabavi putem modula jednostavne nabave u Elektroničkom oglasniku javne nabave Republike Hrvatske (u daljnjem tekstu: EOJN RH) ili s namjerom da se određenim gospodarskim subjektima neopravdano da prednost ili da ih se stavi u nepovoljan položaj.
(3) Naručitelj je obvezan primjenjivati ovaj Pravilnik na način koji omogućava učinkovitu nabavu te ekonomično i svrhovito trošenje javnih sredstava.
(4) Naručitelj je dužan provoditi nabavu radova, roba i usluga s pažnjom dobrog gospodarstvenika, pri tom vodeći računa o racionalnom i učinkovitom trošenju dodijeljenih sredstava na način da roba, usluge i radovi koje nabavlja odgovaraju svrsi.
IZUZEĆA
Članak 3.
(1) Ovaj Pravilnik ne primjenjuje se na:
- stjecanje, najam ili zakup zemljišta, postojećih građevina ili druge nepokretne imovine ili prava koja se njih tiču
- ugovore o radu te druge odgovarajuće ugovore prema posebnim propisima,
- ugovore o uslugama koje imaju određene zajedničke tarife (npr. javnobilježničke i odvjetničke usluge, pristojbe i naknade te slično),
- troškove za koje nije uobičajeno izdavanje ponuda kao što su troškovi reprezentacije, troškovi kotizacije, troškovi članarina, usluge obrazovanja i stručnog osposobljavanja, tehnički pregledi, cestarine, kartična plaćanja i slične troškove,
- usluge pravnog zastupanja stranaka od strane odvjetnika u:
a) arbitraži ili mirenju, ili
b) postupku pred sudovima, tribunalima ili tijelima javne vlasti
- usluge pravnog savjetovanja koje odvjetnik pruža tijekom pripreme bilo kojeg od postupaka iz prethodne točke ili ako postoji konkretna naznaka i velika vjerojatnost da će pravna stvar na koju se savjet odnosi postati predmet takvih postupaka
- usluge ovjeravanja i potvrđivanja dokumenata koje pružaju javni bilježnici
- druge pravne usluge koje su povezane, čak i povremeno, s izvršavanjem službenih ovlasti
- ostala izuzeća koja vrijede za ugovore o javnoj nabavi sukladno ZJN-u.

SUKOB INTERESA
Članak 4.
(1) Naručitelj je obvezan poduzeti prikladne mjere da učinkovito spriječi, prepozna i ukloni sukobe interesa u vezi s postupkom nabave kako bi se izbjeglo narušavanje tržišnog natjecanja i osiguralo jednako postupanje prema svim gospodarskim subjektima.
(2) Gospodarskim subjektom s kojim Naručitelj može biti u sukobu interesa smatra se ponuditelj, član zajednice, podugovaratelj i drugi subjekt na kojeg se ponuditelj oslanja.
Članak 5.
(1) Za nabave čija je procijenjena vrijednost veća od 15.000,00 eura, predstavnici Naručitelja u obvezni su potpisati izjavu o sukobu interesa te ju ažurirati bez odgađanja ako nastupe promjene.
(2) Naručitelj je obvezan na temelju izjava svojih predstavnika na svojim internetskim stranicama objaviti popis gospodarskih subjekata s kojima je čelnik te članovi upravnog, upravljačkog i nadzornog tijela Naručitelja ili s njim povezane osobe u sukobu interesa ili obavijest da takvi subjekti ne postoje te ih ažurirati bez odgađanja ako nastupe promjene.
Članak 6.
(1) Predstavnik Naručitelja koji nije ujedno i čelnik Naručitelja obvezan je odmah po saznanju, a najkasnije dan nakon saznanja o postojanju sukoba interesa, izuzeti se iz provedbe postupka nabave te o tome obavijestiti čelnika Naručitelja.
(2) Čelnik Naručitelja osigurava da predstavnik Naručitelja prestane sa svim aktivnostima u postupku nabave, određuje drugu osobu predstavnikom Naručitelja te osigurava da prethodno sudjelovanje izuzetog predstavnika ne ugrožava daljnji tijek istog postupka.
(3) U slučaju sukoba interesa čelnika Naručitelja, kao i u slučaju sukoba interesa ostalih predstavnika Naručitelja čije izuzimanje iz provedbe postupka nabave nije moguće ili se izuzimanjem ne može odgovarajuće otkloniti sukob interesa, ako nakon odbijanja ponude ponuditelja koji je u sukobu interesa s Naručiteljem ne preostane niti jedna valjana ponuda, poništit će se postupak nabave.

PREDMET NABAVE

Članak 7.

(1) U postupcima jednostavne nabave predmet nabave mora biti opisan na jasan, nedvojben i precizan način koji osigurava usporedivost ponuda i predstavlja tehničku, tehnološku, oblikovnu, funkcionalnu ili drugu objektivno odredivu cjelinu. 

(2) Opis predmeta nabave mora omogućiti izračun cijena bez preuzimanja neuobičajenih rizika i poduzimanja opsežnih predradnji ponuditelja.

VRSTE POSTUPKA JEDNOSTAVNE NABAVE

Članak 8. 
(1) Vrste postupka jednostavne nabave su:
1. nabava narudžbenicom za nabavu radova, roba i usluga procijenjene vrijednosti manje od 5.000,00 eura
2. [bookmark: _Hlk125986473]nabava narudžbenicom ili postupkom jednostavne nabave za nabave procijenjene vrijednosti jednake ili manje od 15.000,00 eura,
3. [bookmark: _Hlk125989917]postupak jednostavne nabave radova, roba i usluga procijenjene vrijednosti veće od 15.000,00 eura, a manje ili jednake 25.000,00 eura
4. postupak jednostavne nabave roba i usluga procijenjene vrijednosti veće od 25.000,00 eura, a manje od 50.000,00 eura i postupak jednostavne nabave radova procijenjene vrijednosti veće od 45.000,00 eura, a manje od 100.000,00 eura.

(2) Svi vrijednosni pragovi iskazani u ovome Pravilniku su bez PDV-a. 
POSTUPAK JEDNOSTAVNE NABAVE PROCIJENJENE VRIJEDNOSTI MANJE OD 5.000,00 EURA
Članak 9. 
(1) Postupak nabave za nabavu radova, roba i usluga procijenjene vrijednosti manje od 5.000,00 eura provodi se direktnom pogodbom izdavanjem narudžbenice jednom gospodarskom subjektu temeljem dostavljene ponude. 
(2) Postupku izdavanja narudžbenice ne mora prethoditi poziv na dostavu ponuda, a kada se isti upućuje ne mora imati sadržaj propisan ovim Pravilnikom. 
(3) Narudžbenica obvezno sadrži podatke o: vrsti roba, usluga ili radova koji se nabavljaju uz specifikaciju jedinica mjere, količina, jediničnih cijena te ukupnih cijena. Narudžbenicu potpisuje ravnatelj knjižnice.
(4) Izdana narudžbenica odabranom gospodarskom subjektu, kada je to moguće, dostavlja se primjenom elektroničkih sredstava komunikacije.

POSTUPAK JEDNOSTAVNE NABAVE PROCIJENJENE VRIJEDNOSTI JEDNAKE ILI MANJE OD 15.000,00 EURA
Članak 10.
(1) Postupak nabave za nabavu roba, usluga i radova procijenjene vrijednosti jednake ili manje od 15.000,00 eura provodi se u pravilu izdavanjem narudžbenice, no isti se prema potrebama Naručitelja može provesti i elektroničkim sredstvima komunikacije prikupljanjem jedne ili više ponuda/predračuna gospodarskih subjekata ili javnom objavom. 
(2) Postupku nabave ne mora prethoditi poziv na dostavu ponuda. U slučaju prikupljanja više ponuda može se sastaviti odluka o odabiru ponuditelja.  Na temelju odabrane ponude nabava se zaključuje izdavanjem narudžbenice ili potpisivanjem ugovora.
(3) Odredbe ovog pravilnika primjenjuju se na ugovore iz ovog članka jedino ako je to određeno u pozivu na dostavu ponuda ili odredbe ovog Pravilnika to izričito određuju. 
(4) Postupak ugovaranja, podnošenja zahtjeva, ponuda provodit će se u najvećoj mogućoj mjeri primjenom elektroničkih sredstava komunikacije.

POSTUPAK JEDNOSTAVNE NABAVE RADOVA, ROBA I USLUGA PROCIJENJENE VRIJEDNOSTI VEĆE OD 15.000,00 EURA, A MANJE ILI JEDNAKE 25.000,00 EURA

Članak 11.
(1) Postupak jednostavne nabave radova, roba i usluga procijenjene vrijednosti veće od 15.000,00 eura, a manje ili jednake 25.000,00 eura provodi se putem modula jednostavne nabave u EOJN RH.
POSTUPAK JEDNOSTAVNE NABAVE ROBA I USLUGA PROCIJENJENE VRIJEDNOSTI VEĆE OD 25.000,00 EURA, A MANJE OD 50.000,00 EURA I POSTUPAK JEDNOSTAVNE NABAVE RADOVA PROCIJENJENE VRIJEDNOSTI VEĆE OD 45.000,00 EURA, A MANJE OD 100.000,00 EURA

Članak 12.
(1) Postupak jednostavne nabave roba i usluga procijenjene vrijednosti veće od 25.000,00 eura, a manje od 50.000,00 eura i postupak jednostavne nabave radova procijenjene vrijednosti veće od 45.000,00 eura, a manje od 100.000,00 eura provodi se putem javne objave u modulu jednostavne nabave u EOJN RH.

STRUČNO POVJERENSTVO
Članak 13.
(1) Za provedbu postupaka čija je procijenjena vrijednost veća od 15.000,00 eura, Ravnatelj donosi Odluku o početku provedbe postupka jednostavne nabave i imenovanju Stručnog povjerenstva za nabavu. 
(2) U sastavu Povjerenstva su najmanje tri (3) člana koji ne moraju biti zaposlenici Naručitelja. Radom Povjerenstva rukovodi predsjednik Povjerenstva. 
(3) Najmanje jedan član stručnog povjerenstva mora posjedovati važeći certifikat u području javne nabave.
(4) Obveze i ovlasti stručnog povjerenstva su:
- Priprema postupka nabave: priprema uvjeta vezanih uz predmet nabave, potrebnog sadržaja dokumentacije/uputa za prikupljane ponuda, priprema poziva na dostavu ponuda, tehničkih specifikacija, ponudbenih troškovnika i ostalih dokumenata vezanih uz predmet nabave
- Provedba postupka nabave: slanje Poziva na dostavu ponuda gospodarskim subjektima, odgovaranje na pitanja zainteresiranih gospodarskih subjekata, otvaranje pristiglih ponuda, rangiranje ponuda, izrada prijedloga za odabir najpovoljnije ponude sukladno kriteriju za odabir i uvjetima propisnim dokumentacijom /uputama za prikupljanje ponuda ili poništavanje postupka. 

SLANJE POZIVA NA DOSTAVU PONUDA
Članak 14.
(1) Za nabavu roba ili usluga procijenjene vrijednosti veće od 15.000,00 eura, a manje ili jednake 25.000,00 eura, odnosno za nabavu radova procijenjene vrijednosti veće od 15.000,00 eura, a manje ili jednake 45.000,00 eura,  Povjerenstvo na više adresa gospodarskih subjekata šalje poziv na dostavu ponuda putem EOJN RH ili ga javno objavljuje u EOJN RH te provodi postupak sukladno ovom Pravilniku.
(2) Za nabavu roba ili usluga procijenjene vrijednosti veće od 25.000,00 EUR, a manje od 50.000,00 eura, odnosno za nabavu radova procijenjene vrijednosti veće od 45.000,00 eura, a manje od 100.000,00 eura, Povjerenstvo poziv na dostavu ponuda javno objavljuje u EOJN RH te provodi postupak sukladno ovom Pravilniku.
(3) Iznimno od stavka 2., Naručitelj nije obvezan provesti postupak jednostavne nabave putem javne objave u EOJN RH, već ga provodi slanjem poziva na dostavu ponuda putem EOJN RH na adresu jednog ili više gospodarskih subjekata:
a) ako nije podnesena nijedna ponuda ili nijedna valjana ponuda u prethodno provedenom postupku jednostavne nabave, pod uvjetom da početni ugovorni uvjeti nisu bitno izmijenjeni
b) ako zbog objektivnih razloga predmet nabave može izvršiti, isporučiti ili pružiti samo određeni gospodarski subjekt, i to:
1. ako je predmet nabave stvaranje ili stjecanje jedinstvenog umjetničkog djela ili umjetničke izvedbe,
2. ako iz tehničkih razloga predmet nabave može isporučiti samo određeni gospodarski subjekt,
3. ako je to nužno radi zaštite isključivih prava, uključujući prava intelektualnog vlasništva,
c) ako postoji iznimna žurnost uzrokovana događajima koje Naručitelj nije mogao predvidjeti niti na njih utjecati.
(4) Razlozi za primjenu iznimke iz stavka 3. ovoga članka navode se i obrazlažu u objavi u EOJN RH.

SADRŽAJ POZIVA NA DOSTAVU PONUDA
Članak 15.
(1) Poziv na dostavu ponuda sadrži:
· naziv i adresu, kontakt podatak Naručitelja
· podatke o gospodarskim subjektima s kojima je Naručitelj u sukobu interesa
· osnovne informacije o predmetu nabave (opis, tehničke specifikacije, količina)
· procijenjenu vrijednost nabave bez poreza na dodanu vrijednost (u daljnjem tekstu: PDV)
· primjereni rok za podnošenje zahtjeva za pojašnjenje ili izmjenu poziva na dostavu ponude te primjereni rok za produljenje rok za dostavu ponuda u slučaju bitne izmjene poziva na dostavu ponuda
· navod je li cijena promjenjiva ili nepromjenjiva, a ako je cijena ponude promjenjiva, Naručitelj u pozivu na dostavu ponude određuje način i uvjete izmjene cijene
· ako je predmet nabave podijeljen na grupe, navod o mogućnosti podnošenja ponuda za jednu, više ili sve grupe
· mjesto i rok izvršenja ili izvođenja radova, isporuke robe ili pružanja usluga
· kriterij za odabir ponude koji se primjenjuje u postupku nabave
· način dostave ponuda, način i rok plaćanja
· primjereni rok za dostavu ponuda
· podatke o pravnoj zaštiti
· datum objave poziva u EOJN RH

(2) Poziv na dostavu ponuda može sadržavati odredbe o traženim jamstvima, uvjetima sposobnosti ponuditelja te razlozima za njihovo isključenje. Na sredstva, vrste i visinu jamstava, ako su propisani Pozivom na dostavu ponuda, na odgovarajući se način primjenjuju odredbe Zakona o javnoj nabavi.

(3) Ako Naručitelj u Pozivu na dostavu ponuda propisuje uvjete sposobnosti i razloge za isključenje ponuditelja, može na njih na odgovarajući način primijeniti odredbe Zakona o javnoj nabavi.

(4) Poziv na dostavu ponuda mora se izraditi na hrvatskom jeziku i latiničnom pismu i isključivo ta jezična verzija predstavlja vjerodostojan tekst. Iznimno, poziv na dostavu ponuda ili njezin dio, osim na hrvatskom jeziku i latiničnom pismu, može se izraditi i na nekom drugom službenom jeziku Europske unije.

ROK ZA DOSTAVU PONUDA
Članak 16.
(1) Rok za dostavu ponuda određuje se u pozivu na dostavu ponuda i razmjerno ovisi o karakteristikama predmeta nabave. 
(2) Rok za dostavu ponuda ne može biti kraći od 5 (pet) dana, a u slučaju slanja poziva na dostavu ponuda putem javne objave u EOJN RH rok za dostavu ponuda ne može biti kraći od 10 (deset) dana. 
(3) Iznimno, ako je žurna situacija propisno opravdana od strane Naručitelja, Naručitelj može odrediti kraći rok za dostavu, ali ne kraći od 5 (pet) dana od dana slanja poziva na dostavu ponuda.

POSTUPAK DOSTAVE PONUDA
Članak 17.
(1) Za vrijeme roka za dostavu ponuda gospodarski subjekti mogu zahtijevati objašnjenja vezano za poziv na dostavu ponuda najkasnije tijekom trećeg dana prije roka određenog za dostavu ponuda.
(2) Pod uvjetom da je zahtjev dostavljen pravodobno, Naručitelj je obvezan odgovor svima staviti na raspolaganje objavom na EOJN RH najkasnije 1 (jedan) dan prije roka određenog za dostavu ponuda.
(3) U slučaju bitne izmjene poziva na dostavu ponuda Naručitelj je dužan razmjerno produžiti rok za dostavu ponuda za minimalno 3 (tri) dana, računajući od dana slanja izmjene na objavu.
Članak 18.
[bookmark: _Hlk50545017](1) Ponuda mora biti izrađena prema zahtjevima iz poziva za dostavu ponuda. Ponuditelj izražava cijenu ponude u eurima. U cijenu ponude bez PDV-a moraju biti uračunati svi troškovi i popusti.
(2) Pod uvjetima i ograničenjima iz Zakona o javnoj nabavi ili propisanim u pozivu na dostavu ponuda, ponuditelji u ponudi mogu uključiti i druge gospodarske subjekte u svojstvu podugovaratelja, odnosno gospodarskih subjekta na čiju se sposobnost ponuditelj oslanja.
Članak 19.
(1) Ponuditelj do isteka roka za dostavu ponuda može dostaviti izmjenu ili dopunu ponude na isti način kao i osnovnu ponudu s obveznom naznakom da se radi o izmjeni ili dopuni ponude.
(2) Do trenutka otvaranja ponuda nije dopušteno davanje informacija o zaprimljenim ponudama. 

OTVARANJE, PREGLED I OCJENA PONUDA
Članak 20.
(1) Protekom roka za dostavu ponuda Povjerenstvo otvara i provjerava ponude te u postupcima jednostavne nabave radova, roba i usluga procijenjene vrijednosti veće od 15.000,00 eura vodi zapisnik o otvaranju ponuda.
(2) Ponude otvara najmanje jedan član stručnog povjerenstva.
(3) Otvaranje ponuda u postupcima jednostavne nabave nije javno. 
(4) Iznimno, Naručitelj može u pozivu na dostavu ponuda odrediti da će otvaranje ponuda biti javno. 
(5) U slučaju da je postupak vođen putem javnog poziva preko EOJN-a, Naručitelj javno objavljuje zapisnik o otvaranju ponuda.
Članak 21.
(1) Nakon otvaranja ponuda Povjerenstvo pregledava i ocjenjuje ponude na temelju uvjeta i zahtjeva koji su traženi u pozivu na dostavu ponuda te izrađuje zapisnik o pregledu i ocjeni ponuda.
(2) Pregled i ocjena ponuda tajni su do donošenja odluke Naručitelja.
(3) Ako su informacije ili dokumentacija koje je trebao dostaviti ponuditelj nepotpuni ili pogrešni ili se takvima čine ili ako nedostaju određeni dokumenti, Naručitelj može, poštujući načela jednakog tretmana i transparentnosti, zahtijevati od ponuditelja da dopune, razjasne, upotpune ili dostave nužne informacije ili dokumentaciju u primjerenom roku.
(4) Ponudbeni list, troškovnik, jamstvo za ozbiljnost ponude i ESPD ne smatraju se određenim dokumentima koji nedostaju te Naručitelj ne smije zatražiti ponuditelja da iste dostavi tijekom pregleda i ocjene ponuda.
(5) Navedeno postupanje ne smije dovesti do pregovaranja vezano za kriterij za odabir ponude.

KRITERIJ ZA ODABIR PONUDA
Članak 22.
(1) Kriterij za odabir valjane ponude može biti:
- najniža cijena ili
- ekonomski najpovoljnija ponuda (Naručitelj u pozivu na dostavu ponuda, uz cijenu određuje i druge kriterije, zatim relativni značaj svakog pojedinog kriterija i način njegova izračuna).
(2) U postupku nabave Naručitelj je dužan odbiti ponudu ponuditelja ako utvrdi da je ponuđena cijena:
- veća od 25.000,00 eura bez PDV-a za nabavu roba i usluga, odnosno veća od 45.000,00 eura bez PDV-a za nabavu radova u slučaju da jednostavna nabava nije provođena putem javne objave u modulu jednostavne nabave EOJN RH ili
- prelazi zakonske pragove za javnu nabavu.
(3) Ako je cijena najpovoljnije ponude veća od procijenjene vrijednosti nabave, ali ne prelazi vrijednosti iz stavka 2. ovog članka, Naručitelj takvu ponudu može prihvatiti ako ima ili će imati osigurana sredstva.
(4) Ako se ponuda u odnosu na cijenu ili trošak čini izuzetno niska, Naručitelj može uz primjenu odgovarajućih odredaba Zakona o javnoj nabavi odbiti ponudu u slučaju da objašnjenje ili dostavljeni dokazi ponuditelja zadovoljavajuće ne objašnjavaju predloženu nisku cijenu ili troškove.

RAČUNSKA ISPRAVNOST PONUDE
Članak 23.
(1) Povjerenstvo utvrđuje računsku ispravnost ponude. Ukoliko se utvrdi računska pogreška, Povjerenstvo će od ponuditelja pisanim putem zatražiti prihvat ispravka računske pogreške ili će Povjerenstvo samo ispraviti pogreške i o tome odmah obavijestiti ponuditelja koji u primjerenom roku koji odredi Naručitelj treba potvrditi prihvaćanje ispravka računske pogreške. Ispravci se u ponudi jasno naznačuju.
ODLUKE NARUČITELJA
Članak 24.
(1) Zapisnik o otvaranju te zapisnik o pregledu i ocjeni ponuda za nabave čija je procijenjena vrijednost veća od 15.000,00 eura potpisuje Povjerenstvo te predlaže osobi ovlaštenoj za zastupanje donošenje odluke o odabiru ili odluke o poništenju postupka.
Članak 25.
(1) Naručitelj će odbiti ponude pregledom i ocjenom ponuda ako utvrdi da je ponuda nepravilna, neprihvatljiva ili neprikladna.  
(2) Nepravilna ponuda je ponuda koja nije u skladu s pozivom na dostavu ponuda ili je primljena izvan roka za dostavu ponuda ili je Naručitelj utvrdio da je cijena ponude izrazito niska ili se radi o ponudi ponuditelja koji nije prihvatio ispravak računske pogreške.
(3) Neprihvatljiva ponuda je ponuda čija cijena prelazi procijenjenu vrijednost nabave, odnosno osigurana novčana sredstva Naručitelja za nabavu, odnosno pragove određene člankom 23. stavkom 2. ovog Pravilnika ili ponuda ponuditelja koji ne ispunjava kriterije za kvalitativni odabir gospodarskog subjekta ili ponuda ponuditelja za kojeg se utvrdi da je u sukobu interesa.
(4) Neprikladna ponuda je ponuda koja u cijelosti ne odgovara potrebama Naručitelja u opisu predmeta nabave, troškovniku ili tehničkim specifikacijama te bez značajnih izmjena ne može zadovoljiti potrebe i zahtjeve iz poziva na dostavu ponuda.
Članak 26.
(1) Naručitelj može poništiti postupak jednostavne nabave ako postanu poznate okolnosti zbog kojih ne bi došlo do pokretanja postupka jednostavne nabave ili bi došlo do sadržajno drugačijeg poziva da su bile ranije poznate.
(2) Naručitelj je obvezan poništiti postupak jednostavne nabave ako nije pristigla nijedna ponuda i ako nakon odbijanja ponuda ne preostane nijedna valjana ponuda.
(3) Neovisno o razlozima za poništenje, Naručitelj je ovlašten poništiti postupak nabave u bilo kojem trenutku nabave, ako tako propiše u pozivu na dostavu ponuda. 
Članak 27.
(1) Naručitelj je obvezan istovremeno izvijestiti sve ponuditelje koji su dostavili ponudu o rezultatima ocjene ponuda dostavom Odluke o odabiru/poništenju (u daljnjem tekstu: Odluka).
(2) Odluku se donosi najkasnije u roku od 15 (petnaest) dana od dana otvaranja ponuda, osim ako nije drugačije određeno pozivom na dostavu ponuda. 
(3) Odluka se za nabave čija je procijenjena vrijednost veća od 15.000,00 eura objavljuje u  EOJN RH i smatra se dostavljena svim sudionicima jednostavne nabave istekom dana u kojem je objavljena. 
(4) Odluka o odabiru i Odluka o poništenju postaju izvršne:
1. objavom odluke o odabiru u slučaju da je pristigla samo jedna ponuda, odnosno objavom odluke o poništenju kada nije pristigla niti jedna ponuda,
2. istekom roka za prigovor, ako prigovor nije izjavljen,
3. dostavom odluke odgovorne osobe naručitelja kojom se prigovor odbacuje, odbija ili se obustavlja postupak, ako je na odluku izjavljen prigovor.
(5) Naručitelj je obvezan nakon donošenja odluke o odabiru ponovno rangirati ponude te izvršiti provjeru, ne uzimajući u obzir ponudu prvotno odabranog ponuditelja, te na temelju kriterija za odabir ponude donijeti novu odluku o odabiru ili, ako postoje razlozi, poništiti postupak nabave, ako prvotno odabrani ponuditelj:
1. nije dostavio izjavu o produženju roka valjanosti ponude i jamstvo za ozbiljnost ponude,
2. u roku valjanosti odustane od svoje ponude,
3. je dostavio neistinite podatke, odnosno podatke koji predstavljaju davanje lažnih, nevjerodostojnih ili krivotvorenih informacija koje mogu utjecati na postupak nabave,
4. nije dostavio dokaz o ispunjenju posebnih uvjeta za izvršenje ugovora ili dokaz o ispunjavanju uvjeta i zahtjeva koje je potrebno ispuniti sukladno posebnim propisima ili stručnim pravilima, ako su takvi dokazi traženi u pozivu na dostavu ponuda,
5. odbio je potpisati ugovor o nabavi ili
6. nije dostavio jamstvo za uredno ispunjenje ugovora, ako je zahtijevano u pozivu na dostavu ponuda.

PRAVNA ZAŠTITA
Članak 28.
(1) Na odluku o odabiru ili poništenju postupka jednostavne nabave za nabave čija je procijenjena vrijednost veća od 15.000,00 eura dopušteno je u pisanom obliku podnijeti prigovor ravnatelju knjižnice. 
(2) Pravo na prigovor ima svaki gospodarski subjekt koji ima ili je imao pravni interes za dobivanje određenog ugovora o jednostavnoj nabavi ili projektnog natječaja i koji je pretrpio ili bi mogao pretrpjeti štetu od navodnoga kršenja subjektivnih prava.
(3) Prigovor se izjavljuje Naručitelju elektroničkim sredstvima komunikacije putem EOJN RH u roku od 5 dana od primitka odluke o odabiru ili poništenju, a u suprotnom će se prigovor odbaciti.
Članak 29. 
(1) Podnositelj prigovora može odustati od prigovora sve do otpreme odluke o prigovoru.
(2) Odustanak od prigovora ne može se opozvati.
(3) Ako podnositelj prigovora odustane od prigovora, odgovorna osoba Naručitelja će obustaviti postupak.
Članak 30.
(1) Ravnatelj u postupku po prigovoru može:
1. obustaviti postupak
2. odbaciti prigovor zbog nedopuštenosti, nepravodobnosti, nedostatka pravnog interesa i zbog toga što je izjavljena od neovlaštene osobe
3. odbiti prigovor
4. usvojiti prigovor te u tom slučaju poništiti odluku ili postupak 
(2) Odluka o prigovoru mora biti obrazložena. 
(3) Odluka o prigovoru dostavlja se objavom u EOJN RH.
(4) Postupak po prigovoru nije upravni postupak te protiv takve odluke nije dopuštena žalba niti je moguće pokrenuti upravni spor.

UGOVOR O JEDNOSTAVNOJ NABAVI
Članak 31.
(1) S odabranim ponuditeljem sklapa se ugovor o jednostavnoj nabavi nakon izvršnosti odluke o odabiru.
(2) Ugovorne strane izvršavaju ugovor o nabavi u skladu s uvjetima određenima u pozivu na dostavu ponuda i odabranom ponudom.

IZMJENE UGOVORA O JEDNOSTAVNOJ NABAVI
Članak 32.
(1) Naručitelj smije izmijeniti ugovor o jednostavnoj nabavi tijekom njegova trajanja bez provođenja novog postupka jednostavne nabave uz odgovarajuću primjenu članaka 315. – 320. Zakona o javnoj nabavi.
(2) Izmjene ugovora o nabavi čija je procijenjena vrijednost jednaka ili veća od 5.000,00 eura bez PDV-a Naručitelj je obvezan objaviti u registru ugovora u roku od 30 dana od dana izmjene ugovora.
(3) Neovisno o pravilima izmjene ugovora iz stavka 1. ovog članka, izmjena ugovora o jednostavnoj nabavi nije dopuštena ako bi rezultirala promjenom cijene koja bi:
- za ugovor o jednostavnoj nabavi kojoj je prethodio postupak predviđen za nabave vrijednosti jednake ili manje od 15.000,00 eura, prešla vrijednost ugovora od 15.000,00 eura bez PDV-a,
- za ugovor o jednostavnoj nabavi robe i usluga čija je procijenjena vrijednost nabave bila jednaka ili manja od 25.000,00 eura, prešla vrijednost ugovora od 25.000,00 eura bez PDV-a, a postupak nije proveden javnom objavom u EOJN RH,
-za ugovor o jednostavnoj nabavi radova čija je procijenjena vrijednost nabave bila jednaka ili manja od 45.000,00 eura, prešla vrijednost ugovora od 45.000,00 eura bez PDV-a, a postupak nije proveden javnom objavom u EOJN RH,
-u svakom slučaju prešla zakonski prag za primjenu odredbi javne nabave.

ELEKTRONIČKA DRAŽBA
Članak 33.
(1) Naručitelj može odrediti da sklapanju ugovora o jednostavnoj nabavi prethodi elektronička dražba, ako je poziv na dostavu ponude objavio u EOJN RH, ako se sadržaj poziva na dostavu ponude, a posebno tehničke specifikacije predmeta nabave mogu precizno utvrditi.
(2) Naručitelj je obvezan osigurati da je provođenje elektroničke dražbe tijekom svih faza dokumentirano u cijelosti.

PROJEKTNI NATJEČAJ
Članak 34.
(1) Ovaj članak Pravilnika primjenjuje se na:
1. projektne natječaje organizirane kao dio postupka koji prethodi postupku dodjele ugovora o jednostavnim nabavama usluga
2. projektne natječaje s nagradama ili isplatama sudionicima.
(2) U slučajevima iz stavka 1. točke 1. ovoga članka, procijenjena vrijednost nabave temelji se na procijenjenoj vrijednosti nabave za ugovor o jednostavnoj nabavi usluga, uključujući moguće nagrade ili isplate sudionicima.
(3) U slučajevima iz stavka 1. točke 2. ovoga članka, procijenjena vrijednost nabave temelji se na ukupnom iznosu nagrada i isplata, uključujući procijenjenu vrijednost nabave za ugovor o jednostavnoj nabavi usluga koji bi se poslije mogao sklopiti ako je Naručitelj naveo svoju namjeru da dodijeli takav ugovor u obavijesti o projektnom natječaju.




POHRANA DOKUMENTACIJE 
Članak 35.
(1) Svu dokumentaciju nastalu u provedbi postupka jednostavne nabave po ovom Pravilniku, Naručitelj je obvezan čuvati najmanje pet godina od završetka postupka. 

ZAVRŠNE ODREDBE
Članak 36.
(1) Ovaj Pravilnik kao i sve njegove daljnje izmjene i dopune objavljuje se na internetskim stranicama Naručitelja te se čine dostupnima u EOJN RH.
(2) Stupanjem na snagu ovog Pravilnika stavlja se van snage svi prethodni pravilnici koji uređuju predmetno područje.
Članak 37.
(1) Ovaj pravilnik stupa na snagu 1. rujna 2026. godine.

